משה סולומון

הרב משה סולומון (נולד ב-י"ב באייר ה'תשל"ה, 23 באפריל 1975) הוא חבר כנסת מטעם מפלגת הציונות הדתית. הקים וניהל את עמותת 'הנני' לקהילות משימתיות של יוצאי אתיופיה ואת תוכנית צוערים לשלטון המקומי והוא סגן אלוף במילואים.

ביוגרפיה 
משה נולד בשנת 1975 בעיר שירה שבמדינת תיגראי האתיופית כבן השמיני משנים עשר ילדיהם של סוחר השומשום זללאו ואסגדץ' (בהמשך שמעון ואסנת) טסמה. בהיותו כבן שש החלה משפחתו במסע רגלי לח'רטום בירת סודאן, במטרה לעלות לארץ ישראל. בעת שהותו בסודן נאלץ לעבוד בעבודות דחק לפרנסת המשפחה, בהן צחצוח נעליים ורוכלות זעירה. רק לאחר שלוש שנים, ב־1983, הצליחה המשפחה ליצור קשר עם סוכני המוסד וכך להגשים את שאיפתם ולעלות לארץ. עם הגעתם לארץ שוכנו באור עקיבא ובהמשך עברו לאשקלון. בשנות התיכון למד בישיבה התיכונית נווה הרצוג שבמושב ניר גלים.

למד בישיבת ההסדר הר עציון והתנדב לשירות מלא בחטיבת הצנחנים, בה יצא לקצונה. בהמשך שימש סמג"ד בגדוד המילואים 7491 של חטיבת הגולן, דרגתו סגן אלוף ובמילואים הוא מפקד על גדוד חילוץ בפיקוד העורף. בהמשך הוסמך לרבנות, למד תואר ראשון בחינוך ובלימודי ארץ ישראל במכללה האקדמית הרצוג ותואר שני ביהדות בקריה האקדמית אונו.

הדריך שלוש שנים חוגי סיירות בחברה להגנת הטבע, לאחר מכן ניהל את מחלקת המעורבות החברתית של תנועת הנוער בני עקיבא ובהמשך ניהל את אגף ההגשמה בתנועה. ב־2004 ייסד את עמותת 'הנני' לקהילות משימתיות של יוצאי אתיופיה, במסגרתה פעל להקמת שישה עשר גרעינים קהילתיים ברחבי הארץ והיה ממקימי מועצת הקהילות והקבוצות המשימתיות בישראל. במקביל, הוא רב קהילה אתיופית בעיר מגוריו, דירקטור בכפר הנוער קריית יערים, חבר בוועדה המייעצת לנציבות שוויון הזדמנויות בעבודה במשרד הכלכלה והתעשייה, ובעבר ניהל את תוכנית צוערים לשלטון המקומי (במסגרת תוכנית עתידים) ואת התוכנית להכשרת מנהיגות מצטיינת בחינוך באוניברסיטה העברית.

בשנת 2012 זכה בפרס זוסמן-ג'וינט על פעלו החברתי והקהילתי.

בשנת 2015, לקראת הבחירות לכנסת העשרים, התמודד למפלגת הבית היהודי וזכה למקום 11 מ־54 המתמודדים, שדורג 18 ברשימה הסופית, אך לבסוף זכתה המפלגה ב־8 מנדטים. בשנת 2022, לקראת הבחירות לכנסת העשרים וחמש, הוא התמודד בפריימריז של מפלגת הציונות הדתית והגיע למקום השביעי, שלאחר איחוד עם מפלגות עוצמה יהודית ונעם דורג במקם 16 ברשימה. עם זאת, בעקבות שריון מטעם יו"ר המפלגה בצלאל סמוטריץ' הוא מוקם במקום 14 ברשימה, ולבסוף נכנס כך לכנסת כשהמפלגה זכתה ב־14 מנדטים.

התגייס לשירות המילואים בעת מתקפת הפתע על ישראל שפתחה את מלחמת חרבות ברזל.

חיים אישיים 
נשוי לרמה, כיום מורה וסגנית מנהל בבית ספר, במקור מהיישוב בו למד בישיבה – אלון שבות. לזוג שישה ילדים והם מתגוררים ביישוב כרמי קטיף שבחבל לכיש.

קישורים חיצוניים

הערות שוליים

פוליטיקאים ישראלים
בוגרי ישיבות בני עקיבא
בוגרי ישיבת הר עציון
בוגרי המכללה האקדמית הרצוג
חברי הכנסת העשרים וחמש
בוגרי הקריה האקדמית אונו
מפקדי גדודים בצה"ל
ישראלים ילידי אתיופיה
קריית גת: אישים
רבנים חברי הכנסת
ציונות דתית: חברי כנסת
רבני הציונות הדתית בישראל
סגני-אלופים בצה"ל
עולים בשנות ה-1980
ישראלים שנולדו ב-1975
חיילי צה"ל במלחמת חרבות ברזל